【明報專訊】政府明年停止為中學文憑試(DSE)學校考生代繳考試費,周凱旋基金會噚日宣布,將撥捐6000萬元推出「善用錢」計劃,向就讀官津中學、明年應考文憑試嘅全日制女學生派發3300元現金資助,繳交6科考試費。基金會期望津貼可接力支持學生應試,讓學生「不要因為今年考試費的取消而放棄應考」,預料逾1.5萬名女學生受惠。
共撥6000萬 料1.5萬女生受惠
基金會將從「親愛的妳(Dear Girlfriends)」計劃撥出款項,目標喺今年第三季、即報考DSE前發放津貼,讓女學生「可無憂地集中精力應對考試」。基金會話「善用錢」嘅用途無設限,受惠者可按個別需要「直接並靈活」運用,實現夢想同人生目標。
津貼中學議會主席李伊瑩表示,對部分家長同學生嚟講,DSE考試費「都係有個負擔」,形容「善用錢」可幫到社經地位唔同嘅考生,例如夾心階層,「至少交到考試費先」。她亦提到,即使草根學生仍可獲政府資助考試,但佢哋嘅家庭未必可以投放好多資源畀仔女準備文憑試,相信佢哋可用「善用錢」購置參考書等,全力備試。